ZAPISNIK

12. seje **SVETA ZAVODA** Vrtca Tržič, ki je bila v četrtek, 20. 12. 2018, ob 18. uri v zbornici enote Palček.

Prisotni člani sveta zavoda:

Vesna Polajnar – predsednica Sveta zavoda Vrtca Tržič, predstavnica zaposlenih Vrtca Tržič, Urška Jerman – namestnica predsednice – predstavnica zaposlenih Vrtca Tržič, Mira Čemažar – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Gabi Štrukelj – predstavnica zaposlenih Vrtca Tržič, Anton Kramarič – predstavnik občine ustanoviteljice

Drugi prisotni: Tatjana Blaži – ravnateljica Vrtca Tržič, Andreja Šmid – pomočnica ravnateljice Vrtca Tržič, Metka Kočar – računovodja Vrtca Tržič, Andreja Stanek – sindikalna zaupnica Vrtca Tržič

Opravičeno odsotni: Jure Zadnikar – predstavnik staršev, Nevenka Cotelj – predstavnica občine ustanoviteljice, Katja Potrebuješ – predstavnica staršev, Anže Perčič – predstavnik občine ustanoviteljice, Senta Lorenčič – predstavnica staršev

Zapisnikar seje je Kristina Lindav.

Dnevni red:

1. Pregled zadnjega zapisnika in realizacija sklepov zadnje seje (Vesna Polajnar)
2. Finančno poslovanje Vrtca Tržič v letih 2018 in 2019 (Metka Kočar)
3. Sprememba Pravilnika o notranji organizaciji in sistemizaciji delovnih mest v Vrtcu Tržič (Tatjana Blaži).
4. Pobude, predlogi, vprašanja.

**Ad 1.**

Predsednica se je zahvalila vsem prisotnim za odziv na vabilo in predstavila dnevni red. Dnevni red je bil soglasno potrjen, s spremembo pri 2. točki, ki jo je namesto na vabilu navedene Tatjane Blaži predstavila Metka Kočar.

Mira Čemažar je ob pregledu zapisnika prejšnje seje opomnila, da si želi, da bi se kaj od povedanega preneslo dalje in udejanjilo – glede prostorske stiske vrtca. Meni, da je treba to poudarjati večkrat.

Ravnateljica je povedala, da je bil izpeljan sestanek na Občini Tržič na temo prostorske stiske, odšli so na ogled prostorov v nekdanji šoli v Lešah, ki pa ni kratkoročna rešitev. Kaže se, da bo že v marcu možnost za 31. oddelek. Zaenkrat ostajamo pri 30. oddelkih, zagotovo pa si bomo prizadevali za ponovno možnost spraznitve telovadnic v enoti Križe in enoti Deteljica.

Mira Čemažar meni, da bi bilo potrebno osnovne zadeve glede pogojev dela poenotiti, ne glede na regije, saj so razlike velike.

Gabrijela Štrukelj pove, da se je v decembru poskušalo marsikaj, ampak se problema ne da rešiti, saj niti garderobe ne ponujajo več dovolj prostora. Ravnateljica doda, da bodo novi prostorski normativi veljavni z letom 2023, a po dveh podaljšanjih roka lahko dvomimo v to, g. župan pa vsekakor je seznanjen.

Zapisnik 11. seje Sveta zavoda Vrtca Tržič je bil potrjen.

**Ad 2.**

Metka Kočar je povedala, da smo v letu 2018 povišali ceno, kljub temu pa je napovedan presežek odhodkov nad prihodki. Za naslednje leto se bo cena spet morala zvišati, in sicer zaradi povišanja plač s 1. 1. 2019, 1. 11. 2019 in še enkrat 1. 9. 2020, plus napredovanja v plačne razrede in nazive. Velik delež krije občina ustanoviteljica, a vsak evro je za starše pomemben.

Predsednica Sveta zavoda Vrtca Tržič nato spomni na »ignorantski« odnos nekaterih staršev glede odjavljanja prehrane ob odsotnosti otroka. Gabrijela Štrukelj je povedala, da je bila nekoč že izražena ideja, da bi bila za dneve neodjavljene odsotnosti obračunana polna cena, kar pa po navedbi Urške Jerman pelje le v dolgove s strani staršev. Starši tudi le redko kažejo razumevanje v smeri, da se plače povečujejo zaradi povračila na stanje, ki delavcem pripada in jim je bilo prikrajšano. Ravnateljica doda, da bo dvig cene vrtca izveden na državni ravni, povišanje pa bo odvisno pa od tega, kakšne so cene zdaj.

Tudi Skupnost Vrtcev Slovenije je pozvala ministrstvo, naj izda jasne smernice; v našem vrtcu stroški opazno naraščajo tudi zaradi odpravnin in uzakonjene jubilejne nagrade za 40 let delovne dobe v javnem sektorju.

**Ad 3.**

Spremembi Pravilnika o notranji organizaciji in sistemizaciji delovnih mest v Vrtcu Tržič botrujejo spremembe predpisov, objavljenih v Uradnem listu, številka 80, dne 8. 12. 2018:

* Aneksa h Kolektivni pogodbi za dejavnost vzgoje in izobraževanja v Republiki Sloveniji,
* Dogovora o plačah in drugih stroških dela v javnem sektorju s prilogami,
* Stavkovniega sporazuma med Vlado Republike Slovenije in Sindikatom vzgoje, izobraževanja, znanosti in kulture Slovenije s prilogami.

Ustrezno z navedenimi predpisi je bila pripravljena Sprememba Pravilnika o notranji organizaciji in sistemizaciji delovnih mest v Vrtcu Tržič in pridobljeno mnenje sindikata Vrtca Tržič ter občine ustanoviteljice.

**SKLEP:** Svet zavoda Vrtca Tržič potrjuje Spremembo Pravilnika o notranji organizaciji in sistemizaciji delovnih mest v Vrtcu Tržič.

**Ad 4.**

Predsednica Sveta zavoda Vrtca Tržič je pozvala člane h pobudam in vprašanjem. Izrazila je veselje nad dvigom plač, a hkrati, kot dodaja Mira Čemažar, najnižje plačani zaposleni še vedno niso na nivoju minimalne plače, kar ni razumljivo. Dodaja, naj sindikat spodbuja dvig plač pri najnižjih, saj neugodna situacija »vpije v nebo« in zadovoljni ne moremo biti.

Mira Čemažar je pohvalila pridobitev igrala – na vzmeti, kljuke so se prestavile na višje mesto v enoti Palček, kar se je izkazalo kot pametna rešitev zaradi varnosti, enako se bo napravilo tudi v enoti Deteljica. Izrazila je še zadovoljstvo ob pridobitvi klančine pločnika pri enoti Palček, stvari se pohvalno razvijajo, področje varnosti je na prvem mestu.

Seja je bila zaključena ob 18.45.

Naslednja seja bo pred oddajo poslovnega in finančnega poročila oz. takoj po oddaji. Svet zavoda Vrtca Tržič bo o potrditvi poročila glasoval korespondenčno.

Zapisnikar: Predsednica Sveta zavoda Vrtca Tržič

Kristina Lindav Vesna Polajnar